Ukoki printsess
Ukoki printsess (vene keeles Принцесса Укока), ka Altai printsess (vene keeles Алтайская принцесса), inglise keeles ka Siberian Ice Maiden ('Siberi jääneitsi'), on naise muumia, mis pärineb 5. sajandist eKr. See leiti 1993. aastal Pazõrõki kultuuri kurgaanist Altai Vabariigis ja oli 20. sajandi lõpu üks olulisemaid arheoloogilisi leide Venemaal. Muumiat hoiti 19 aastat Novosibirskis. 2012. aastal viidi see tagasi Altaisse ja paigutati spetsiaalselt selle jaoks ehitatud mausoleumi Gorno-Altaiski muuseumis.